Mer hei gwösst, dases donku werd sii, wenn mer achöme, aber dases grad soooo donku esch, hömmer ned dänkt: Ergendwenn het de Radio nömme fonktioniert ond e paar Minute spöter het de David aprupt haut gha ond esch a Strosserand  gfahre. Das si di letschte Kilometer vo üsem "nöie" Chare gse. Zerscht het är, de Philipp ond üsi US-Lady (wo in Korea be de Air Force schaffet) de Motor agluegt ond probiert usezfende, a wases liid. D Lady het do relativ schnöu z Gfüu gha, das öppis metem "Alternator" (Dynamo vomene Outo) mues kapott si. Aber was mache ohni Natelempfang ond ca. 60 Kilometer vo de nöchste Hüser empfärnt? Das esch puurs Abendtüür!! De David het do sis SOS-Satelite-Telefon föregno ond sim Boss aglüüte. Noch es paar Telefon  (mängisch het s Satelite-Telefon ned fonktioniert) het do mendistens öpper gwösst, wo mer stecke, wi vöu Lüüt mer si ond das mer e Shuttle ond e Abschleppwage bruuche. Während em Organisiere esch d Groppe totau cool blobe. Niemer esch hysterisch oder verrockt worde. Mer hei gwösst, das mer 7 Swag, gnueg zÄsse (roh) ond gnueg zTrenke debii hei ond dases im Bus enne gar ned so chaut esch. Ergendwenn het de französisch Vater Wisswii ond Nössli föregno ond jede anderi het do ou no Guezli, Schoggi ond züügs us sim  eigete Vorrot vertöut - ond so hömmer im donkle Nüüt im Bus es Apero gno. Öppe 2.5h nochdem mer d Panne gha hei, esch do es Liecht im Donkle uftoucht. Das esch es cools Gfüu gse! Es esch e jonge Rondflog-Helipilot gse, wo ergendwie organisiert worde esch, zom üs mit eme Büssli cho abhole. Mer si do fasch alli i dem Büssli is Camp Kings Canyon Station gfahre worde. Wommer acho si, esch är aune Lüüt i de Baraggene nochegfahre zom Houz organisiere (üses Houz esch ja ufem Ahänger im Nüt osse gstande). Är het üs do  vor sini Baragge gfahre, det hei si för üs es Füür gmacht, demet mer chli warm gha hei. Ergendwie esches no gmüetlech gse, ond die Type hei sech wörklech Müeh gää, obwou si eigendtlech gar nüt met üs z tue gha hätte. Noch em 10ni simmer do i üses Camp brocht worde, wommer de doch no zNacht öbercho hei. (ech weis ez auso, dasi ou relativ lang ohni rechtigs zÄsse uschome…   )